Ernie ‘Lastig’ Solomon vroeër vanjaar ook geskietErnie “Lastig” Solomon (Foto: ANA) Ernie “Lastig” Solomon, die voormalige leier van die 28-bende, se skietdood in Boksburg aan die Oos-Rand volg op ŉ vorige aanslag op sy lewe vanjaar. Solomon en sy seun is in Mei vanjaar voor ’n nagklub in die Wes-Kaap geskiet. Solomon is vyf keer in die oënskynlike verrassingsaanval geskiet, maar het oorleef. Sy wag is egter in die voorval doodgeskiet. Solomon was ten tyde van sy dood Vrydag glo nie meer betrokke by bendes nie en het ’n kletsrymer geword. Solomon is Vrydagoggend in Kingfisherweg in Freeway Park doodgeskiet. Drie ander, onder wie ’n baba, is in die voorval gewond en na ’n hospitaal gehaas. Kapt. Kay Makhubele, woordvoerder van die polisie, het vroeër gesê ’n wit Ford Ranger met vier insittendes het teen ’n wit BMW, ook met vier insittendes, gebots. Solomon was die bestuurder van dié motor. Twee gewapende mans het uit die Ford Ranger geklim en skote op die BMW afgevuur waarna al vier verdagtes die Ford Ranger agtergelaat en in ’n wegkommotor op die vlug geslaan het. Solomon is op die toneel dood verklaar. Die verdagtes is steeds soek.